”Domnul Roman a dorit să facă acest circ, nu are decât să-l facă. Aţi văzut imaginile, ele sunt mai urâte decât ceea ce s-a întâmplat în realitate, a fost o îmbrânceală de 7 sau 8 secunde, nu mai mult, în care nu am încercat nici să îl lovesc şi nici nu l-am lovit”, a spus Vîlceanu.
”Sunt imagini filmate. Îi spun ceva, atâta tot. Nu vreau să spun ce i-am spus, i-am spus ce mi-a spus şi dânsul. (..) Nu au fost cuvinte colocviale”, a mai spus deputatul neafiliat.
Dan Vîlceanu a respins şi ideea că Florin Roman a căzut şi a spus că nu l-a lovit cu genunchiul. ”Nu am văzut să pice din picioare, Doamne iartă-mă. Pe aceste imagini este tot ce s-a văzut, o îmbrânceală de 7 secunde”, a completat el.
"Nu mă umple de mândrie acest incident, evident, dar, pe de altă parte, nici nu vin la Parlament să fiu înjurat. Dumneavoastră aveţi doar imaginile de pe hol, vă rog să luaţi şi imaginile din plen şi o să vedeţi că nu aveam niciun fel de legătură cu domnul Roman, chiar l-am salutat când a trecut pe lângă noi. S-a întors, a început să spună nişte lucruri, nu o să spun nici ce a spus domnul Roman. Nu cred că acest bullying de Parlament poate continua fără ca nimeni, aşa cum ar trebui, un chestor sau cineva, să vină să îl scoată pe domnul Roman afară din sală. Eu doar asta am făcut”, a spus Vîlceanu despre bătaia cu deputatul PNL Florin Roman.
Deputatul a mai spus că ”este un bullying de Parlament” şi ”bullying-ul de Parlament trebuie să înceteze”.
”Să smulgi telefoanele din mână colegilor, să îi înjuri toată ziua, nu cred că e un lucru care trebuie să se întâmple”, a mai afirmat el, precizând că nu trebuia să se ajungă aici dacă cei care se ocupă de acest lucru în Parlament şi-ar fi făcut datoria. ”Puteţi să întrebaţi şi alţi colegi. Nu vin la Parlament să aud asemenea cuvinte şi nu am vrut altceva decât ceea ce am făcut, să îl iau să îl duc afară din sală unde şi plecase", a mai povestit Vîlceanu. Dan Vîlceanu a mai afirmat că ”a fost o îmbrânceală”.
”Nu au existat nici muşcături, nici lovituri”, a arătat el, adăugând că nu a mai vorbit cu Florin Roman şi nici nu doreşte să îşi ceară scuze. De altfel, parlamentarul a mai spus că nu vrea să facă contestaţie la decizia Biroului Permanent al Camerei. ”Nu am de gând să fac contestaţii, a fost un incident, evident, mă aşteptam să fiu sancţionat”, a completat Dan Vîlceanu.
loading...